**„Van élet ez után is” pályázat**

A Bartimeus Kulturális Közhasznú Egyesület pályázati felhívása

A Bartimeus Kulturális Közhasznú Egyesület pályázatot ír ki „Van élet ez után is” címmel.

**Pályázat célja:**

Rövid, életigenlő írások egy kötetben történő megjelentetése ,
valamint távoli mentorálás elősegítése fogyatékossá vált személyek, és
hozzátartozóik, barátaik, ismerőseik részére.

*További célkitűzések*:

A jelenleg nehéz élethelyzetben, gyász időszakban lévő fogyatékossá
vált személyek és családjuk megsegítése, lelki támogatása kötetbe
szerkesztett életigenlő írásokkal.

A kötetet sokszorosítva kórházi osztályokra, rehabilitációs intézetekbe, fogyatékosokkal foglalkozó egyesületekhez, alapítványokhoz kívánjuk kihelyezni, azonnali elérhetőség céljából. A kötet elektronikus formátumban is hozzáférhető lesz.

**Pályázók köre:**

Magyarországon vagy határon túl élő, valaha egészséges, majd élete során bármikor fogyatékossá vált személyek, hozzátartozóik, barátaik, ismerőseik. A pályázat nem kötött korhatárhoz.

**Pályázat részletei:**

* Pályázni lehet: Olyan életigenlő írással, mely valós történet bemutatásával támogatni képes a jelenleg gyászidőszakban lévő sorstársakat a lelki feldolgozási folyamatban.
* Az írásműveket elküldhetik, elektronikus úton txt.valamint doc. formátumban, esetleg kézírással postai úton.
* A levél törzsébe kérjük adják meg elérhetőségeiket, nevüket, és a pálya művet **mellékletben jeligével ellátva csatolják.** Postai úton szintén kérjük, hogy külön zárt borítékba küldjék meg nevüket és elérhetőségüket.
* Azon **fogyatékos személy**, **hozzátartozó**, aki elhivatottságot érez magában arra, hogy sorstársát, esetleg családját személyesen is mentorálja, az a levéltörzsbe ezt külön jelezze felénk a kiadható elérhetőségével együtt. A nyomtatott kötet mellett egy elektronikus formátumú könyv is születik a beérkezett írásokból,s itt az adott íráshoz közvetlenül csatlakoztatjuk az író elérhetőségét is annak a sorstársnak, aki úgy érzi, hogy ezen írás szerzője tudna neki hatékony lelki segítséget nyújtani mentorálásával.
* A pályázatnak nincs külön korcsoportonkénti elbírálása.

**Díjazás:**

I. helyezett: 100.000 Forint

II. helyezett: 50.000 Forint

III. helyezett: 30.000 Forint nettó készpénz díjazásban részesül.

A különdíjak kiosztásának jogát a kiíró fenntartja.

A pályázat benyújtható elektronikus úton a: vaneletezutanis@bartimeus.hu címen, illetve postai úton: **Bartimeus Egyesület** **7720 Pécsvárad Pf.: 15**

Leadási határidő: **2020.március.31.**